Na policiji je pjevao kao Pavarotti i otkrio zapanjujuće detalje o lažiranju dokumenata, stanju u HDZ-u, potrazi za špijunima...

Franjo Varga, uhićeni bivši informatičar MUP-a te prijatelj Tomislava Karamarka i Milijana Vase Brkića, neočekivano lako otvorio, priča se u policijskim krugovima. Odmah je i bez problema priznao kako mu je baš Blaž Curić, Brkićev kum i Tolušićev vozač, dojavio da ga policija istražuje, kazuju isti izvori. Bez ikakve nelagode ili pokušaja da nešto sakrije, povjerio se istražiteljima.

Gotovo kao klinac kojeg su uhvatili da je loptom slučajno razbio prozorsko staklo, a ne kao verzirani haker, falsifikator SMS-ova i važan osumnjičenik u jednoj od skandaloznijih afera o vezama obavještajnog podzemlja i vrha HDZ-a. Prema Expressu dostupnim informacijama, Franjo Varga označen je kao operativac Mamićeve akcije difamacije različitih institucija i ljudi iz sustava još početkom lipnja ove godine.

Tad je, prema našim informacijama, jedan poznati i ugledni pravosudni dužnosnik preko svojih izvora došao do spoznaja da se iza različitih Mamićevih "dokaza" o uroti protiv njega, pogotovo SMS dopisivanja, možda stoji izvjesni policijski informatičar Franjo Varga. O tome je sastavljena službena bilješka i upućena na nekoliko važnih adresa. Tri mjeseca kasnije, u širokoj i tajnoj akciji policije i drugih službi, Franjo Varga je konačno uhićen. Čini se da Varga nije imao nikakav plan skrivanja informacija pred policijom.

Prvih dana od uhićenja doslovno je pjevao. Navodno o svemu. Primjerice, o vezama s Karamarkom i zadaćama koje je obavljao za njega. Dosta toga o Milijanu Vasi Brkiću, odnosu s Vladom Galićem, savjetnikom s Pantovčaka s prilično upitnom špijunskom prošlošću, notornom Dragi Tadiću, još jednim bjeguncem pred hrvatskim pravosuđem... Spominjao je veze s izraelskim Mossadom i američkim FBI-jem...

U krugovima bliskim dijelu HDZ-a spominju se i navodne privatne istrage koje je Varga odrađivao za vrh stranke tijekom mandata Tomislava Karamarka. Posebno tijekom kampanje za izbore 2016. Negdje u to vrijeme Karamarko, šef stranke, dobio je doslovno slom živaca jer je u medije procurio izborni program HDZ-a pod nazivom 5 plus. Vraga je pričao, a izvori Expressa potvrdili, kako je Karamarko od njega tražio da ispita tko je dao detalje programa novinarima.

Ivo Čagalj/PIXSELL

Pogotovo nakon debakla s imenom 5 plus i vizuala, za koje je utvrđeno da su doslovna kopija programa nekog srpskog političara iz BiH. U vrhu HDZ-a vladala je paranoja jer su posvuda viđani "crveni špijuni". Čelništvu stranke priviđao se famozni "Crveni ban" koji ruje i rovari, uhodi i otkucava, špijunira lidere HDZ-a i dezinformira javnost odajući povjerljive planove. Oko špijuna je nastala cijela strka, pa je Varga proveo istragu, koja je na kraju dala tanašne rezultate.

Vargina istraga, tako je navodno ispričao svojim prijateljima - ukazala je, naime, na Miljenka Manjkasa kao osobu koja je medijima dala informacije bez Karamarkova znanja. Manjkasa je, kako se tvrdi, Karamarko zbog toga i maknuo. HDZ se jako trudio cijelu stvar zataškati. Brkić se oglašavao u medijima kako Manjkas nije maknut te kako su informacije o smjeni neistinite. No Manjkas je nestao s javne scene.

Dio savjetnika iz vrha stranke Karamarku je - nije posve jasno jesu li to učinili zato što su bili nesposobni ili s nekim namjerama - pričinio dosta štete. Kad je otkriveno da je Karamarko pred jednom zagrebačkom bolnicom parkirao crni Mercedes u kojem je vozio bolesnog oca, trebalo je mnogo vremena da Karamarkovi ljudi reagiraju priopćenjem, u kojem je rečeno da Mercedes, vrijedan više od 600.000 kuna, pripada njegovoj supruzi, koja ga je zaradila u legalnom poslu.

Duga šutnja maksimalizirala je štetu koja mu je počinjena, to prije što Karamarko doista ne spada u ljude koji su opsjednuti materijalizmom, statusnim simbolima i sl. Isti ljudi savjetovali su mu da ne reagira na tvrdnje Josipa Manolića, koji ga je prozvao da je bio suradnik Udbe. To, kao, neće nitko ni primijetiti jer je objavljeno u niskonakladnom tjedniku. Kad je Karamarko reagirao, bilo je, po drugi put, prekasno; u javnosti je ostao dojam da njegova duga šutnja znači priznanje.

"Crveni ban" nije postojao, ali nije postojalo ni dovoljno političke pameti za pravodobne reakcije.

Tomislav Karamarko odbacuje Vargine tvrdnje. On tvrdi da je Vargu upoznao tek godinu dana kasnije.

"Krajem 2016. godine", rekao je za Express, "prijatelji su mi donijeli Vargino pismo. U tom pismu traži da se upoznamo. Upoznali smo se 2017., kad ja više nisam bio ni dužnosnik ni političar. Nikad ga nisam angažirao za ništa, osim za elaborat o krađi glasova na parlamentarnim izborima 2015. Nikad ga nije napravio. I to je sve..."

Franjo Varga znao se hvaliti da je provodio i istragu o stanovitim malverzacijama u jednom velikom državnom monopolističkom poduzeću. Utvrdio je da se jedan od ljudi iz vrha HDZ-a različitim muljažama domogao više od 20 milijuna kuna. Ta je osoba, kako se tvrdi, još bliska vrhu stranke.

Luka Stanzl (PIXSELL)

Posebno strastveno Varga se posvetio rekonstrukciji akcije "Svastika" na stadionu Poljud. Policija je, inače, na svojem YouTube kanalu u srpnju 2015. objavila snimku nadzorne kamere iz noći na 9. lipnja na kojima se vide dva muškarca za koje se sumnja da su autori svastike na travnjaku Poljuda.

Na snimci se vidi kako jedan nepoznati muškarac preskače ogradu te od drugog uzima neke predmete. Zatim za njim ogradu prelazi i drugi muškarac.

Iz policije su zamolili građane da, ako prepoznaju muškarce sa snimke, o tome obavijeste Policijsku upravu splitsko-dalmatinsku, odnosno najbližu policijsku upravu ili policijsku postaju. Nikakav rezultat nije postignut, pa je nejasno otkud bi Varga mogao imati spoznaja o tome - osobito takvih koje se mogu ispisati na čak stotinu stranica teksta, to je cijeli roman. Tko je i kako izveo tu provokaciju koja je Hrvatsku stajala međunarodnog ugleda, Varga je zapisao na gotovo sto stranica elaborata koji je uputio državnim institucijama. Što je s tim bilo, zasad nije poznato.

Osoba iz vrha HDZ-a, prema onome što je Varga pričao na prijateljskim druženjima, upoznala ga je s njegovim najznačajnijim poslodavcem: Zdravkom Mamićem. Dovitljivi Mamić shvatio je kako iskoristiti Varginu informatičku nadarenost. Kroz stvaranje lažnih SMS-ova i kontekstualizacije koja bi gazdi Dinama išla u korist. Varga je za te usluge plaćen novcem (500.000 kuna), ali i drugom robom. Dobio je teretanu i jacuzzi.

U kojem se nije stigao ni okupati sa suprugom jer je u međuvremenu pritvoren. Je li Varga te SMS-ove fabricirao sam ili su mu u tome pomagali razni asistenti, zasad nije poznato. Posebno su dramatične indicije kako je Franjo Varga bio upoznat s informacijama o ljudima iz Mamićeve mreže pravosudnih dužnosnika. Dakle, sudaca na koje je bjegunac Mamić imao različite mogućnosti utjecaja i pritisaka.

A njih nije bilo malo. Unutar sudačke mreže on je poznavao možda i više sudaca nego neki članovi Državnog sudbenog vijeća. Brojni suci Županijskog suda bili su plaćeni za arbitraže u Hrvatskoj nogometnoj ligi, što je razvilo samorazumljiv odnos prema gazdi hrvatskog nogometa. Mamić je stvorio impresivnu mrežu poznanstava, prijateljstava i ortakluka s nekima od najvažnijih ljudi u Hrvatskoj, među ostalima, s onima koji donose odluke - političke, investicijske, sportske, sudačke..., pa je prilično jasno da mu je ta mreža služila kao efikasan kišobran.

U njegovu slučaju već je jednom došlo do proboja mjera. Ustavni sud 12. listopada 2015. godine primio je zahtjev za povlačenje postupka za ocjenu ustavnosti Zakona o izmjenama i dopunama Zakona o sportu - koji Mamiću nikako nije odgovarao - praktički istodobno kad su provaljene Uskokove mjere tajnog nadzora telefona sutkinje Slavice Banić, i to samo 11 dana nakon podnošenja zahtjeva.

Sanjin Strukić/PIXSELL

Zahtjev za ocjenu ustavnosti Zakona o sportu, konstatirali su novinari Telegrama, uputio je Hrvatski nogometni savez (HNS) 1. listopada.

"Mamić je", napisao je Telegram, "osobno te preko Damira Vrbanovića i Paška Dodića, sumnjaju istražitelji Uskoka, dogovarao s ustavnom sutkinjom Slavicom Banić rušenje istog zakona. Zbog toga je Županijski sud u Zagrebu odobrio nadzor telefona Slavice Banić i još jedne osobe s Ustavnog suda. Mjere su sabotirane manje od 24 sata nakon što su počele."

Ustavni sud, Vrhovni sud, Općinski sud, arbitraže za HNS... Imati pregled i kontrolu nad takvim terenom, s tako puno igrača, može samo koncentriran čovjek koji ništa ne prepušta slučaju. Mamić, nema nikakve sumnje, spada u takve.

Njegovi su oslonci uvijek bili na samom vrhu piramide moći. Prema izvorima Expressa, Varga je često znao spominjati dvojicu sudaca Vrhovnog suda kao jako bliske Mamiću. I na koje je Mamić računao kad se bude raspravljalo o njegovoj presudi iz Osijeka. To znači da je računao na anuliranje kazne koju je zaradio na sudskoj instanci na koju nije utjecao niti je mogao utjecati.

Nastavak na sljedećoj stranici...